input: KOMISIJOS REGLAMENTAS (ES) Nr. 1092/2014
  2014 m. spalio 16 d.
  kuriuo dėl saldiklių naudojimo tam tikruose vaisių ar daržovių užtepuose iš dalies keičiamas Europos Parlamento ir Tarybos reglamento (EB) Nr. 1333/2008 II priedas
  (Tekstas svarbus EEE)
  EUROPOS KOMISIJA,
  atsižvelgdama į Sutartį dėl Europos Sąjungos veikimo,
  atsižvelgdama į 2008 m. gruodžio 16 d. Europos Parlamento ir Tarybos reglamentą (EB) Nr. 1333/2008 dėl maisto priedų (1), ypač į jo 10 straipsnio 3 dalį,
  kadangi:
  (1)
  Reglamento (EB) Nr. 1333/2008 II priede nustatytas Sąjungos maisto priedų, leidžiamų naudoti maisto produktuose, sąrašas ir jų naudojimo sąlygos;
  (2)
  pagal Europos Parlamento ir Tarybos reglamento (EB) Nr. 1331/2008 (2) 3 straipsnio 1 dalyje nurodytą bendrą procedūrą Sąjungos maisto priedų sąrašas gali būti atnaujintas Komisijos iniciatyva arba gavus prašymą;
  (3)
  2014 m. balandžio 24 d. pateikta paraiška dėl leidimo naudoti saldiklius visuose produktuose, priskirtuose prie Reglamento (EB) Nr. 1333/2008 II priedo 04.2.5.3 maisto subkategorijos „Kiti panašūs vaisių arba daržovių užtepai“. Į tą kategoriją įtraukti vaisių ir daržovių užtepai, panašūs į džemus, želė ir marmeladus, kaip apibrėžta Tarybos direktyvoje 2001/113/EB (3). Apie paraišką vėliau pranešta valstybėms narėms pagal Reglamento (EB) Nr. 1331/2008 4 straipsnį;
  (4)
  Tarybos direktyvoje 2001/113/EB aprašyti ir apibrėžti džemai, želė ir marmeladai. Panašūs į džemus, želė ir marmeladus vaisių ir daržovių užtepai, priskirti prie 04.2.5.3 maisto subkategorijos, gali turėti kitų sudedamųjų dalių (pvz., vitaminų, mineralų ir kvapiųjų medžiagų), nei išvardytos Direktyvos 2001/113/EB II priede;
  (5)
  Reglamento (EB) Nr. 1333/2008 II priede leista naudoti saldiklius aspartamą (E 951), neotamą (E 961) ir aspartamo-acesulfamo druską (E 962) mažiau kalorijų turinčiuose džemuose, želė ir marmeladuose, taip pat kituose panašiuose vaisių užtepuose, kaip antai sumuštinių aptepuose iš džiovintų vaisių, turinčiuose mažiau kalorijų arba į kuriuos nepridėta cukraus;
  (6)
  jei saldikliai bus naudojami ir visuose kituose mažiau kalorijų turinčiuose panašiuose vaisių ar daržovių užtepuose, jie bus naudojami panašiai kaip mažiau kalorijų turinčiuose džemuose, želė ir marmeladuose;
  (7)
  kadangi vaisių arba daržovių užtepai naudojami kaip alternatyva džemams, želė ir marmeladams, saldiklių naudojimas tuose užtepuose nelemia papildomo tų medžiagų poveikio vartotojams, todėl nekelia su sauga susijusių problemų;
  (8)
  pagal Reglamento (EB) Nr. 1331/2008 3 straipsnio 2 dalį Komisija, siekdama atnaujinti Reglamento (EB) Nr. 1333/2008 II priede nustatytą Sąjungos maisto priedų sąrašą, turi prašyti Europos maisto saugos tarnybos pateikti nuomonę, išskyrus atvejus, kai atnaujinus minėtą sąrašą nedaromas poveikis žmonių sveikatai. Kadangi aspartamo (E 951), neotamo (E 961) ir aspartamo-acesulfamo druskos (E 962) naudojimas ir visuose kituose mažiau kalorijų turinčiuose panašiuose vaisių ar daržovių užtepuose reiškia, kad tas sąrašas atnaujinamas, ir nėra tikėtina, kad tai darys poveikį žmonių sveikatai, nebūtina prašyti Europos maisto saugos tarnybos pateikti nuomonę;
  (9)
  todėl Reglamento (EB) Nr. 1333/2008 II priedas turėtų būti atitinkamai iš dalies pakeistas;
  (10)
  šiame reglamente nustatytos priemonės atitinka Augalų, gyvūnų, maisto ir pašarų nuolatinio komiteto nuomonę,
  PRIĖMĖ ŠĮ REGLAMENTĄ:
  1 straipsnis
  Reglamento (EB) Nr. 1333/2008 II priedas iš dalies keičiamas pagal šio reglamento priedą.
  2 straipsnis
  Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
  Šis reglamentas privalomas visas ir tiesiogiai taikomas visose valstybėse narėse.
  Priimta Briuselyje 2014 m. spalio 16 d.